bluuebunny/crossref_metadata_2025 huggingface dataset:
Advanced methods for testing multi-core SoCs
Authors: Βαρτζιώτης Φώτιος
Published: September 2021

Είμαστε στην αυγή της νέας εποχής του «Ιντερνέτ των πραγμάτων». Νέα, καινοτόμα «πράγματα» για τον ιδιώτη και τις επιχειρήσεις εμφανίζονται με ολοένα αυξανόμενο ρυθμό και υπόσχονται να βελτιώσουν την ποιότητα της ζωής μας αλλά και την εικόνα της παγκόσμιας οικονομίας. Κοιτώντας βαθιά μέσα στον εγκέφαλό των «πραγμάτων» μπορούμε να δούμε επεξεργαστές που ακολουθούν τον σχεδιασμό του συστήματος σε ολοκληρωμένο. Η μείωση του κόστους παραγωγής και η διαχείριση της καταναλισκόμενης ισχύος των συστημάτων σε ολοκληρωμένα αποτελούν ίσως τις σημαντικότερες προκλήσεις που αντιμετωπίζει σήμερα η βιομηχανία κατασκευής τους. Υπό το παραπάνω πρίσμα, η βιομηχανία αναζητά συνεχώς νέες, πιο αποτελεσματικές σχεδιαστικές λύσεις ως προς το κόστος και τη διαχείριση ισχύος για τα προϊόντα της. Μια από αυτές τις λύσεις είναι και η τεχνική της δυναμικής κλιμάκωσης της τάσης και της συχνότητας λειτουργίας ενός συστήματος σε ολοκληρωμένο, καθώς και η δημιουργία ξεχωριστών νησίδων τάσεων λειτουργίας. Ωστόσο, η χρήση των παραπάνω τεχνικών επηρεάζει σημαντικά την διαδικασία ελέγχου ορθής λειτουργίας του συστήματος σε ολοκληρωμένο τόσο ως προς την διαδικασία όσο και ως προς το κόστος. Η έρευνά μας εστιάζει στην ανάπτυξη ολοκληρωμένων, αποτελεσματικών και υπολογιστικά φιλικών μεθοδολογιών ικανών να ελαχιστοποιήσουν το κόστος ελέγχου ορθής λειτουργίας μικρών, μεγάλων και πολύ μεγάλων πολυπύρηνων συστημάτων σε ολοκληρωμένα. Θεωρούμε ότι τα συστήματα σε ολοκληρωμένα εφαρμόζουν τεχνικές διαχείρισης ισχύος όπως η δυναμική κλιμάκωση της τάσης και της συχνότητας λειτουργίας και οι νησίδες τάσης λειτουργίας και ότι ο έλεγχος ορθής λειτουργίας διεξάγεται υπό ένα σύνολο περιορισμών σχετικών με την κατανάλωση ισχύος.
Η διαχείριση των εθνοπολιτισμικών ταυτοτήτων των εκπαιδευτικών στη σχέση τους με τα παιδιά προσχολικής ηλικίας της μειονότητας της Θράκης
Authors: Τσιτάκη Βηθλεέμ
Published: September 2021

Στα πλαίσια της παρούσας διδακτορικής διατριβής επιχειρήσαμε να καταγράψουμε τις απόψεις των εκπαιδευτικών που δίδασκαν σε νηπιαγωγεία του Νομού Ροδόπης όπου φοιτούσαν παιδιά της μειονότητας, κατά το σχολικό έτος 2004-05, ως προς: α) την προσχολική εκπαίδευση της μειονότητας, β) την επεξεργασία αφηγηματικών κειμένων σε μια τάξη με αλλόγλωσσους ή δίγλωσσους μαθητές αλλά και γ) συνολικότερα την διαχείριση των διαφορετικών εθνοπολιτισμικών ταυτοτήτων στο νηπιαγωγείο. Ακόμη, παρατηρήσαμε και καταγράψαμε δραστηριότητες επεξεργασίας αφηγηματικών κειμένων που πραγματοποίησαν οι εν λόγω εκπαιδευτικοί, με στόχο την ανάδειξη των εκπαιδευτικών τους πρακτικών, τη διαχείριση των ταυτοτήτων στην τάξη, και τέλος επιχειρήσαμε να εντοπίσουμε το είδος συσχέτισης ανάμεσα στις απόψεις και τις πρακτικές τους.Τα ερευνητικά εργαλεία που χρησιμοποιήσαμε ήταν α) οι ερωτήσεις που αξιοποιήθηκαν στα πλαίσια της συνέντευξης με τους νηπιαγωγούς και β) ένα πλαίσιο ανάλυσης των δεδομένων που συλλέχθηκαν από την παρατήρηση των δραστηριοτήτων επεξεργασίας λογοτεχνικών κειμένων που ανέπτυξαν στην τάξη τους. Τα αποτελέσματα των συνεντεύξεων και της παρατήρησης πεδίου αναλύθηκαν ποιοτικά και ποσοτικά, ενώ αφού τα ομαδοποιήσαμε, προχωρήσαμε σε δημιουργία εκπαιδευτικών προφίλ των διδασκόντων.Από τα αποτελέσματα που προέκυψαν από την εργασία μας διαφαίνεται ότι η προσχολική εκπαίδευση έχει εθνοκεντρικό χαρακτήρα και λειτουργεί αφομοιωτικά, εφόσον οι νηπιαγωγοί λειτουργούν κυρίως βάσει της εθνοπολιτισμικής τους ταυτότητας, οδηγώντας έτσι τους μειονοτικούς μαθητές σε εκπαιδευτικό αποκλεισμό και περιθωριοποίηση κατά τη διάρκεια των δραστηριοτήτων επεξεργασίας αφηγηματικών κειμένων στην τάξη. Ως στόχος του νηπιαγωγείου προβάλλεται, τόσο μέσα από τις δραστηριότητες που παρακολουθήσαμε,όσο και από τις συνεντεύξεις των εκπαιδευτικών η εξάλειψη κάθε στοιχείου ετερογένειας των μαθητών και η καλλιέργεια μιας ενιαίας, αδιαφοροποίητης εθνοπολιτισμικής ταυτότητας.Τέλος, αναφέρουμε πως στην περίπτωση των περισσότερων νηπιαγωγών προκύπτει ταύτιση ανάμεσα στις απόψεις και τις εκπαιδευτικές τους πρακτικές.
Η συνθήκη της Λισαβόνας και η προστασία των θεμελιωδών δικαιωμάτων στην Ευρωπαϊκή Ένωση
Authors: Μαργαρίτης Κωνσταντίνος
Published: September 2021

Σκοπός της παρούσας διατριβής είναι να συνεισφέρει κατά το δυνατόν στην επιστημονική συζήτηση περί κατοχύρωσης θεμελιωδών δικαιωμάτων στην ενωσιακή έννομη τάξη, ερμηνεύοντας την ιστορική πορεία και διάλογο από την ίδρυση των Κοινοτήτων έως σήμερα. Μεθοδολογικά, η διατριβή αυτή στηρίχθηκε στην ανάλυση των δύο πυλώνων προστασίας θεμελιωδών δικαιωμάτων στην ενωσιακή έννομη τάξη όπως αποτυπώνονται στο αναθεωρημένο με τη Συνθήκη της Λισαβόνας άρθρο 6 ΣΕΕ, δηλαδή στην θεσμική κατοχύρωση του Χάρτη των Θεμελιωδών Δικαιωμάτων της ΕΕ ως πρωτογενές δίκαιο και στην προσχώρηση της ΕΕ στην ΕΣΔΑ. Μέσα από μια ιστορική ανάλυση της εξελικτικής αυτής πορείας αναδεικνύονται και εξετάζονται σημαντικά ζητήματα που απασχόλησαν την περίοδο εκείνη και επηρέασαν τη διαδικασία έως και σήμερα.
Ο Αρχιεπίσκοπος Βορείου και Νοτίου Αµερικής Ιάκωβος και οι σχέσεις Ελλάδος-ΗΠΑ (1959-1996)
Authors: Γραμμένος Αθανάσιος
Published: September 2021

Η διατριβή μελετά τον ρόλο που διαδραμάτισε ο Αρχιεπίσκοπος Αμερικής Ιάκωβος στις ελληνοαμερικανικές σχέσεις, καθ' όλη την περίοδο της διακονίας του (1959-1996). Η διατριβή χωρίζεται σε τρία μέρη: το πρώτο εξετάζει τη θεωρία της διασποράς στις Διεθνείς Σχέσεις και τον ρόλο που παίζουν οι εθνοτικές ομάδες πίεσης. Το δεύτερο μέρος εξετάζει διεξοδικά την περιπτωσιολογική μελέτη του μεγαλύτερου και παλαιότερου θεσμού των αποδήμων Ελλήνων στην Αμερική. Δεν ασχολείται με τις λαϊκές οργανώσεις, παρά εστιάζει στις πρωτοβουλίες που ανέλαβε ο Αρχιεπίσκοπος Ιάκωβος για την εξυπηρέτηση των ελληνοαμερικανικών σχέσεων, αξιοποιώντας πάντα τον παράγοντα της διασποράς για να πιέσει τα κέντρα λήψης αποφάσεων. Αντίστροφα, για το μεγαλύτερο μέρος των Ελλήνων της Αμερικής, ο Ιάκωβος καθιερώνεται ως ο φυσικός τους ηγέτης, ένα είδος «εθνάρχη» ο οποίος υπερασπιζόταν στην πράξη τα συμφέροντα της χώρας προέλευσης. Το τρίτο μέρος παρουσιάζει τα συμπεράσματα, βασισμένα στην περιπτωσιολογική μελέτη που προηγήθηκε. Η διατριβή εντάσσεται στην ευρύτερη συζήτηση για τον ρόλο των ταυτοτήτων και των ιδεών, πέραν των υλικών δομών, στη διαμόρφωση του εθνικού συμφέροντος. Για την καλύτερη μελέτη των σχετικών φαινομένων, ο υποψήφιος προτείνει την μελέτη της εξωτερικής πολιτικής στο επίπεδο της μονάδος και εισάγει, για πρώτη φορά στην ελληνική βιβλιογραφία, τη θεωρία της Πολυευρετικής Επιλογής.
Σχέση των νοσηλευτικών διαγνώσεων, των νοσηλευτικών παρεμβάσεων και της έκβασης με πολυμορφισμούς του γονιδίου του μεταφορέα της σεροτονίνης σε ασθενείς με μείζονα κατάθλιψη
Authors: Προκόφιεβα Μαργαρίτα
Published: September 2021

Σκοπός της παρούσας μελέτης ήταν να διερευνήσει εάν ο πολυμορφισμός προσθήκης/απαλοιφής τμήματος 44 ζευγών βάσεων στην 5΄ ρυθμιστική περιοχή του γονιδίου του μεταφορέα της σεροτονίνης (5-HTTLPR), εξεταζόμενος σε συνδυασμό με τον πολυμορφισμό μονήρους νουκλεοτιδίου rs25531 στην ίδια περιοχή, συσχετίζεται με τις νοσηλευτικές διαγνώσεις και την επίτευξη των νοσηλευτικών στόχων σε ασθενείς που νοσηλεύονται λόγω μείζονος κατάθλιψης. Αξιολογήθηκαν 35 ασθενείς. Ο κίνδυνος για αυτοκτονία και οι διαταραχές στη διατροφή ήταν νοσηλευτικές διαγνώσεις που παρατηρήθηκαν λιγότερο συχνά σε ομοζυγώτες του αλληλομόρφου που συνδέεται με υψηλή έκφραση του γονιδίου (LA). Φορείς των αλληλομόρφων που συνδέονται με χαμηλή έκφραση (LG ή S) έχουν χειρότερη ανταπόκριση σε νοσηλευτικές παρεμβάσεις που στοχεύουν στην βελτίωση της αυτοεκτίμησης, ώστε πιθανά να είναι απαραίτητο πιο εντατικό πρόγραμμα παρέμβασης για να επιτευχθεί το θεμιτό αποτέλεσμα. Η γενετική στην ψυχιατρική νοσηλευτική θα μπορούσε να κατευθύνει στοχευμένα την εξατομικευμένη φροντίδα, για το σκοπό αυτό όμως είναι απαραίτητες περαιτέρω μελέτες σε μεγάλα δείγματα ασθενών και με αξιολόγηση της αλληλεπίδρασης πολλαπλών γονιδίων.
Αλληλεπίδραση νουκλεονίου νουκλεονίου σε ευσταθείς και ασταθείς πυρήνες
Authors: Μαρτίνου Μαρία-Ανδριανή
Published: September 2021

Στην παρούσα διατριβή δημιουργήθηκαν οι βάσεις ενός μικροσκοπικού αλγεβρικού προτύπου για παραμορφωμένους πυρήνες. Με το πρότυπο αυτό προβλέφθηκε σωστά η παραμόρφωση αρκετών αλυσίδων ισοτόπων και δόθηκε μία νέα ερμηνεία για την συνύπαρξη σχημάτων.
Μελέτη συσχετισμού πολυμορφισμών σε ασθματικούς ασθενείς και συσχέτιση με σακχαρώδη διαβήτη τύπου II/παχυσαρκία
Authors: Σύκα Μαρία
Published: September 2021

Η εργασία διερεύνησε την γενετική συσχέτιση πολυμορφισμών των γονιδίων TNF-a (rs1800629), IL-6 (rs1800795), SPINK5 (rs2303067), ORMDL3 (rs7216389), MTNR1B (rs10830963), CDKAL1 (rs7756992), TCF7L2 (rs7903146), SLC30A8 (rs13266634), PPARγ2 (rs1801282), FTO (rs9939609) με το βρογχικό άσθμα και τον σακχαρώδη διαβήτη τύπου 2/παχυσαρκία και εκτίμησε εάν αυτοί οι πολυμορφισμοί σχετίζονται με την αυξημένη πιθανότητα κλινικής εκδήλωσης τους σε δείγμα ελληνικού πληθυσμού. Εξετάστηκε δείγμα ασθενών και μαρτύρων και διαπιστώθηκε σχέση για τους πολυμορφισμούς IL-6 (rs1800795), CDKAL1 (rs7756992), TCF7L2 (rs7903146), SLC30A8 (rs13266634),FTO (rs9939609). Παρατηρήθηκε απουσία συσχέτισης για τους πολυμορφισμούς TNF-a (rs1800629) SPINK5 (rs2303067), ORMDL3 (rs7216389), MTNR1B (rs10830963), PPARγ2 (rs1801282) για το άσθμα και τον σακχαρώδη διαβήτη τύπου 2/παχυσαρκία.
Κασσανικά φουρανοδιτερπένια παραδοσιακών φαρμακευτικών φυτών
Authors: Τζούμα Ειρήνη
Published: September 2021

Στην παρούσα διατριβή παρουσιάζεται η ανάπτυξη μιας ευέλικτης και συγκλίνουσας συνθετικής οδού προς φουρανοδιτερπενοειδή κασσανικού τύπου, τα οποία αποτελούν συστατικά παραδοσιακών φαρμακευτικών φυτών και μόρια οδηγούς για την ανάπτυξη νέων ενώσεων βιολογικού και φαρμακευτικού ενδιαφέροντος. Ο παραπάνω στόχος επιτεύχθηκε μέσω:1. Της ανάπτυξης μιας μεθόδου παρασκευής ενός 1,3,3-τριϋποκατεστημένου-2-βινυλοκυκλοεξενίου ως διένιο σε οπτικά καθαρή μορφή. Το παραπάνω δοκιμάστηκε μέσω 3 διαφορετικών πορειών, με την τρίτη πορεία προς το οπτικώς καθαρό χειρόμορφο διένιο να επιτυγχάνεται με > 99% εναντιομερική περίσσεια, σε 12 βήματα.2. Της ανακάλυψης πρακτικών και ήπιων συνθηκών για την υλοποίηση της βασικής αντίδρασης Diels–Alder μεταξύ στερεοχημικά απαιτητικών διενίων και υποκατεστημένων κινονών, παραλαμβάνοντας προϊόντα κυκλοπροσθήκης, με υψηλή ενδο- και τοπο- εκλεκτικότητα.3. Tης μετατροπής των προϊόντων της αντίδρασης Diels–Alder στο βασικό ανθρακικό σκελετό των φουρανοδιτερπενίων κασσανικού τύπου.4. Μετασχηματισμών από το βασικό ανθρακικό σκελετό στη ρακεμική ολική σύνθεση του (±)-Σουκουτινιρανίου C (6 στάδια).H ευελιξία της συγκλίνουσας πορείας που υλοποιήθηκε αναμένεται να ενθαρύννει τη σύνθεση και τη μελέτη ποικιλίας σχετικών δομικών αναλόγων για τον καθορισμό λεπτομερέστερων σχέσεων δομής–δράσης.
Αναδύσεις ταυτοτήτων και ετερότητας σε σύγχρονα μυθιστορήματα Ελλήνων και Τούρκων συγγραφέων
Authors: Κωστούδα Σμαράγδω
Published: September 2021

Βασική επιδίωξη της διατριβής είναι η μελέτη των αναπαραστάσεων της ελληνικής και τουρκικής εθνικής ταυτότητας, όπως εγγράφονται σε σύγχρονα μυθιστορήματα, ελληνικά και τουρκικά τα τελευταία χρόνια. H πρόσφατη χρονική περίοδος είναι μια περίοδος προβληματισμών σε θέματα ταυτοτήτων των σύγχρονων πολυπολιτισμικών κοινωνιών. Επίσης, σε αντίθεση με τις παλαιότερες λογοτεχνικές αφηγήσεις η σύγχρονη ελληνική και τουρκική πεζογραφία φαίνεται να αποδεσμεύεται από τις περιχαρακωμένες εθνικές αφηγήσεις και θέτει την εθνική ταυτότητα ως ζήτημα και θέμα για ατομική και συλλογική περισυλλογή. Η ανάγνωση των κειμένων έγινε με τη μέθοδο της ποιοτικής ανάλυσης περιεχομένου και για την ανάλυση των μυθιστορημάτων ορίστηκαν πέντε θεματικές κατηγορίες οι οποίες καθορίστηκαν από τον αντίστοιχο στόχο της μελέτης και από το γενικό θεωρητικό της υπόβαθρο σχετικά με τις θεωρίες περί ταυτότητας, έθνους και εθνικισμού. Επί πλέον η ανάλυση περιεχομένου για την καλύτερη ανάδειξη της ετερότητας πλαισιώθηκε με τη θεωρία της αφήγησης και με εργαλεία από την πολιτισμική εικονολογία. Με τα εργαλεία από τη θεωρία της αφήγησης εξετάσαμε τις αφηγηματικές τεχνικές, σχολιάζοντας το είδος της εστίασης και του αφηγητή, καθώς και την ιδεολογία που αυτή μεταφέρει, διερευνώντας την πολυφωνία και τις πολλαπλές ή όχι οπτικές των κειμένων. Με τα εργαλεία της εικονολογικής ανάλυσης, για να αναδείξουμε καλύτερα την ετερότητα, εντοπίσαμε προσφωνήσεις ή λεκτικές φράσεις φορτισμένες στερεοτυπικά διερευνώντας και την ιδεολογική τους διάσταση και που αναφέρονται στο χαρακτήρα, στην εμφάνιση, στην εθνικότητα, στο χώρο του «Άλλου», καθώς πολύ συχνά, η επιλογή συγκεκριμένων λέξεων και φράσεων σηματοδοτεί την ύπαρξη στερεοτυπικών εικόνων. Εξετάσαμε τη συγκρότηση της ελληνικής και τουρκικής ταυτότητας, το περιεχόμενο και τα χαρακτηριστικά της, τη σχέση της με τη θρησκεία, την πατρίδα, τα πολιτισμικά στοιχεία και τη γλώσσα. Στη συνέχεια αναδείξαμε την πολλαπλότητα και τη ρευστότητα της ταυτότητας των μυθιστορηματικών χαρακτήρων καθώς και τους αναστοχασμούς και τις αμφισβητήσεις τους σε θέματα ταυτότητας και ετερότητας. Τέλος μέσα από τη μελέτη μας, με τα εργαλεία από την εικονολογική ανάλυση, διερευνήσαμε τα στερεότυπα που έχει ο ένας λαός για τον άλλο και κατά πόσο αποδομούνται μέσα από τη γραφή των σύγχρονων λογοτεχνών. Η ένταξη παρόμοιων σύγχρονων κειμένων στη σχολική τάξη, στα πλαίσια της διαπολιτισμικής αγωγής, θα μπορούσε να έχει ως αποτέλεσμα τη διαμόρφωση σύγχρονων ταυτοτήτων, που θα ανταπεξέρχονται στις απαιτήσεις μιας πλουραλιστικής κοινωνίας, απαλλαγμένης από ξενοφοβία και ρατσισμό.
Computational methods for atherosclerotic plaque characterization
Authors: Αθανασίου Λάμπρος
Published: September 2021

Η παρούσα διδακτορική διατριβή συμβάλλει στο πρόβλημα του χαρακτηρισμού της αθηρωματικής πλάκας χρησιμοποιώντας επεμβατικές και μη επεμβατικές απεικονιστικές μεθόδους. Απώτερος σκοπός είναι η ανάπτυξη και η εφαρμογή μεθοδολογιών για το χαρακτηρισμό της αθηρωματικής πλάκας χρησιμοποιώντας εικόνες ενδοαγγειακού υπερηχογραφήματος (IVUS), οπτικής συνεκτικής τομογραφίας (OCT) και αξονικής τομογραφίας (CT). Η έρευνα ξεκίνησε κατόπιν μελέτης των περιορισμών στις υφιστάμενες αυτοματοποιημένες μεθοδολογίες χαρακτηρισμού αθηρωματικής πλάκας, οι οποίες εφαρμόζονται σε ευρέως χρησιμοποιούμενες απεικονιστικές μεθόδους. Για να ξεπεραστούν αυτοί οι περιορισμοί, αναπτύχθηκαν νέες μεθοδολογίες. Επιπλέον, αναπτύχθηκαν και παρουσιάζονται για πρώτη φορά μεθοδολογίες για τον χαρακτηρισμό της αθηρωματικής πλάκας σεπροσφάτως ανεπτυγμένα συστήματα απεικόνισης.Η συνεισφορά της παρούσας διατριβής εντοπίζεται στους ακόλουθους συγκεκριμένους τομείς: (i) στην εφαρμογή νέων μεθοδολογιών χαρακτηρισμού αθηρωματικής πλάκας οι οποίες ξεπερνούν τους περιορισμούς της υπάρχουσας βιβλιογραφίας, (ii) στην ανάγκη ανάπτυξης μεθοδολογιών χαρακτηρισμού αθηρωματικής πλάκας ικανές να εφαρμοστούν σε προσφάτως ανεπτυγμένα συστήματα απεικόνισης, (iii) στην παρουσίαση μεθοδολογιών ικανών να παράγουν 3Δ μοντέλα αρτηριακής πλάκας, για τη διερεύνηση της εξέλιξης της αθηρωματικής πλάκας, (iv) στην μελέτη και την ανάλυση της διάδοσης των σφαλμάτων των συστημάτων απεικόνισης στην ανίχνευση της πλάκας, και (v) στην αυτοματοποιημένη ευθυγράμμιση των εικόνων ιστολογίας με ενδοαγγειακές εικόνες.
Η διαφοροποιημένη διδασκαλία στα γλωσσικά μαθήματα του γυμνασίου
Authors: Αργυροπούλου Αθηνά
Published: September 2021

Το θέμα της παρούσας ερευνητικής μελέτης, η οποία διεξήχθη στο πλαίσιο εκπόνησης διδακτορικής διατριβής, είναι: «Η διαφοροποιημένη διδασκαλία στα γλωσσικά μαθήματα του Γυμνασίου: Από τη θεωρία στην πράξη».Η διαφοροποιημένη παιδαγωγική προβάλλεται ως μια αποτελεσματική προσέγγιση της ετερογένειας του μαθητικού πληθυσμού στις σύγχρονες σχολικές τάξεις. Αντικείμενο της παρούσας ερευνητικής εργασίας είναι η ανάδειξη των καθοριστικών παραγόντων που επηρεάζουν την πρόθεση των εκπαιδευτικών να εφαρμόσουν τις αρχές της διαφοροποιημένης διδασκαλίας στα γλωσσικά μαθήματα (Αρχαία-Νέα Ελληνική και Ξένη Γλώσσα) του Γυμνασίου. Για την πραγμάτωση του σκοπού και των επιμέρους στόχων της ερευνητικής εργασίας, επιχειρήθηκε η ανάπτυξη ενός έγκυρου και αξιόπιστου ερωτηματολογίου, το οποίο δόθηκε προς συμπλήρωση σε 315 εκπαιδευτικούς (φιλολόγους και ξένων γλωσσών) δημόσιων και ιδιωτικών σχολείων, προκειμένου να διερευνηθούν οι πεποιθήσεις, οι στάσεις και οι προθέσεις τους σχετικά με την προοπτική αξιοποίησης της υπόψη παιδαγωγικής/διδακτικής προσέγγισης στο μέλλον. Για την ανάπτυξη του ερωτηματολογίου ακολουθήσαμε το μοντέλο που εισηγείται η Θεωρία της Σχεδιασμένης Συμπεριφοράς. Παράλληλα, κρίθηκε σκόπιμο να μελετηθεί το υφιστάμενο παιδαγωγικό πλαίσιο για τα γλωσσικά μαθήματα, προκειμένου να διαπιστωθεί κατά πόσον αυτό υποστηρίζει/διευκολύνει την εφαρμογή διαφοροποιημένων διδακτικών πρακτικών. Συγκεντρώθηκαν τόσο ποσοτικά όσο και ποιοτικά δεδομένα. Τα αποτελέσματα δείχνουν ότι το διευρυμένο μοντέλο της Θεωρίας της Σχεδιασμένης Συμπεριφοράς μπορεί να προβλέψει, σε ικανοποιητικό βαθμό, την πρόθεση των εκπαιδευτικών να εφαρμόσουν τη διαφοροποιημένη διδασκαλία στο μέλλον. Οι βασικές συνιστώσες του μοντέλου (στάση, υποκειμενικά πρότυπα και αντιληπτός έλεγχος συμπεριφοράς) προέβλεψαν ένα σημαντικό ποσοστό της διακύμανσης της πρόθεσης (R2 =,494), που αυξήθηκε περαιτέρω (R2 =,574) όταν άλλες τρεις ανεξάρτητες μεταβλητές (ηλικία, προηγούμενη σχετική συμπεριφορά, συχνότητα εκδήλωσής της) προστέθηκαν στο μοντέλο της ιεραρχικής παλινδρόμησης. Από την ανάλυση περιεχομένου των ποιοτικών δεδομένων, συγκεντρώθηκαν πολύ σημαντικά στοιχεία σχετικά με τις αντιλήψεις των εκπαιδευτικών για την έννοια και την πρακτική εφαρμογή της διαφοροποιημένης διδασκαλίας. Τέλος, η μελέτη του παιδαγωγικού πλαισίου, που προσανατολίζει τη γλωσσική διδασκαλία, προσέφερε πολύτιμες πληροφορίες σχετικά με τον βαθμό, στον οποίο αυτό υποστηρίζει την προοπτική υλοποίησης μιας πολλά υποσχόμενης διδακτικής προσέγγισης.
Προσδιορισμός της ζημίας κατά χρόνο επί αδικοπρακτικής ευθύνης
Authors: Σαϊτάκης Κίμωνας
Published: September 2021

In order to determine the sum payable to the injured party on torts, one must initially determine thactual damage occured, as the law of compensation is based on the "all or nothing" principle. A major component in the assessment of damages and hence the compensation due is time: In most tort cases, the question which is the crucial time for determining the amount of damages to be made good is crucial, given that the gap occurred to the injured party’s estate, resulting from the illegal act or omission of the tortfeasor, is usually a size variable through time.This problem arises especially in monetary assessment of the recoverable pecuniary damages, in the context of monetary compensation (based on the provisions of article 297 of the Civil Code), as a result of the time lag between the birth and the fulfilment of the damage claim. In the meantime -between birth and fulfillment of the damage claim- incidents usually occur, that appear to influence the extent of the damage, increasing, reducing or eliminating it. This increase or decrease (up to total elimination) of the damage may result either from the appreciation or depreciation of the goods or services necessary for the complete restoration of the damage or from fluctuations in the intrinsic value of the currency as a measure of the damage, which appear after the occurrence of the damage and until its full restoration, making total restitution cheaper or more expensive for the trotfeasor.Opinions and views expressed by theorists regarding the above issue could be grouped into two main poles, from the time of the occurrence of the damage to the time of total restoration. The subject and aim of this thesis is the search for appropriate de lege lata solutions to the issue of the crucial time for assessment of damages on torts and the attempt to establish a comprehensive, practically workable, counter to the firm positions of jurisprudence, which consistently refers to the time of first discussion of the case at court of first instance. The opposite view, that the determination of damages shall be conducted at the time of its occurrence, is adopted in this thesis. This view is presented through a functional standardization (increase or decrease of damages, real value - nominal value, loss of profits), in the quest for teleologically consistent solutions, by utilizing the specificity of each category.In this way, weighing of interests of all parties takes place within the framework of a single conception of damages from the perspective of time.
Cyclability
Authors: Μανιάτης Σπυρίδων
Published: September 2021

Ένα γράφημα G καλείται k-κυκλώσιμο, αν για κάθε k από τις κορυφές του υπάρχει ένας κύκλος στο G που τις περιέχει. Η κυκλωσιμότητα ενός γραφήματος G είναι ο μέγιστος ακέραιος k για τον οποίο το G είναι k-κυκλώσιμο και είναι μία παράμετρος που σχετίζεται με τη συνεκτικότητα. Σε αυτή τη διδακτορική διατριβή μελετάμε, κυρίως από τη σκοπιά της Παραμετρικής Πολυπλοκότητας, το πρόβλημα ΚΥΚΛΩΣΙΜΟΤΗΤΑ: Δεδομένου ενός γραφήματος G = (V,E) και ενός μη αρνητικού ακεραίου k (η παράμετρος), να αποφασιστεί αν η κυκλωσιμότητα του G είναι ίση με k.Το πρώτο μας αποτέλεσμα είναι αρνητικό και δείχνει ότι η ύπαρξη ενός FPT-αλγορίθμου για την επίλυση του προβλήματος ΚΥΚΛΩΣΙΜΟΤΗΤΑ είναι απίθανη (εκτός αν FPT = co-W[1], το οποίο θεωρείται απίθανο). Πιο συγκεκριμένα, αποδεικνύουμε ότι το πρόβλημα ΚΥΚΛΩΣΙΜΟΤΗΤΑ είναι co-W[1]-δύσκολο, ακόμα και αν περιορίσουμε την είσοδο στο να είναι χωριζόμενο γράφημα.Από την άλλη, δίνουμε έναν FPT-αλγόριθμο για το ίδιο πρόβλημα περιορισμένο στην κλάση των επίπεδων γραφημάτων. Για να το πετύχουμε αυτό αποδεικνύουμε μια σειρά από συνδυαστικά αποτελέσματα σχετικά με την κυκλωσιμότητα και εφαρμόζουμε μια εκδοχή δύο βημάτων της περίφημης τεχνικής της άσχετης κορυφής, που εισήχθη από τους Robertson και Seymour στη σειρά εργασιών τους για Ελλάσονα Γραφήματα, ως ένα κρίσιμο συστατικό του αλγορίθμου τους για την επίλυση του προβλήματος των ΔΙΑΚΕΚΡΙΜΕΝΩΝ ΜΟΝΟΠΑΤΙΩΝ. Για να αποδείξουμε την ορθότητα του αλγορίθμου μας εισάγουμε έννοιες, όπως αυτή των ζωτικών κυκλικών συνδέσμων, και αποδεικνύουμε αποτελέσματα με ανεξάρτητου γραφοθεωρητικού ενδιαφέροντος.Κλείνουμε τη μελέτη μας με ένα δεύτερο αρνητικό αποτέλεσμα: Αποδεικνύουμε ότι για το πρόβλημα της ΚΥΚΛΩΣΙΜΟΤΗΤΑΣ δεν υπάρχουν πολυωνυμικοί πυρήνες, ακόμα και αν περιοριστούμε σε κυβικά επίπεδα γραφήματα, εκτός και αν δεν ισχύει μια υπόθεση της κλασσικής Θεωρίας Πολυπλοκότητας (ότι NP υποσύνολο του co-NP/poly).
Επίδραση των ωμέγα-3 λιπαρών οξέων στην λειτουργικότητα των μεγάλων αρτηριών σε υγιείς καπνιστές
Authors: Βερβενιώτης Αλέξιος
Published: September 2021

Εισαγωγή: Το κάπνισμα συνδέεται με την ενδοθηλιακή δυσλειτουργία και την αρτηριακή σκληρία. Η χορήγηση ω-3 PUFA σχετίζεται με καλύτερη πρόγνωση.Σκοπός : Αξιολογήσαμε την επίδραση των ω-3 πολυακόρεστων λιπαρών οξέων (PUFA)στην προκαλούμενη από το κάπνισμα βλάβη της αρτηριακής λειτουργίας.Υλικό και Μέθοδος: Μελετήσαμε την επίδραση μίας 12 εβδομάδων από του στόματος θεραπεία με 2gr / ημέρα ω-3 πολυακόρεστα λιπαρά οξέα σε 20 υγιείς καπνιστές σε τρεις περιπτώσεις (ημέρα 0: βασική, ημέρα 28 και ημέρα 84). Η μελέτη διεξήχθη σε δύο ξεχωριστούς βραχίονες (ωμέγα-3 λιπαρά οξέα και το εικονικό φάρμακο), σύμφωνα με μια τυχαιοποιημένη, διπλά τυφλή, ελεγχόμενη με εικονικό φάρμακο, μελέτη. Οι μετρήσεις διεξήχθησαν πριν (pSm), αμέσως και 20 λεπτά μετά το κάπνισμα τσιγάρου. Η ενδοθηλιακή λειτουργία εκτιμήθηκε με τη μέτρηση της ενδοθηλιοεξαρτώμενης διαστολής της βραχιονίου αρτηρίας(FMD).Η Καρωτιδο-μηριαία ταχύτητα σφυγμικούκύματος (PWV) μετρήθηκε ως δείκτης της αορτική σκληρίας και το augmentation index(Aix) ως δείκτης ανακλώμενων κυμάτων. Τα κυκλοφορούντα επίπεδα του παράγοντα νέκρωσης όγκων-α (TNF-α),τα επίπεδα ορού της ιντερλευκίνης-6 (IL-6) και του αναστολέα του ενεργοποιητή πλασμινογόνου-1 (ΡΑΙ-1) μετρήθηκαν.Αποτελέσματα: Σε σύγκριση με το εικονικό φάρμακο, τα ωμέγα-3 πολυακόρεστα λιπαρά οξέα οδήγησαν σε σημαντική βελτίωση στις pSm τιμές του FMD (p<0.05) του Aix(p<0.001) και του PWV (p<0.01). Παρά το γεγονός ότι, οξεία κάπνισμα τσιγάρων μείωσε το FMD και προκάλεσε αύξηση των AIX και PWV, με την θεραπεία με ωμέγα-3 πολυακόρεστα λιπαρά οξέα αμβλύνθηκε η προκαλούμενη από το κάπνισμα οξεία δυσλειτουργία του FMD (p<0.001) του Aix (p<0.05) και του PWV (p<0.05) και μείωσε σημαντικά τα επίπεδα του TNFα (p<0.05) και IL-6 (ρ = 0.01) και αύξησε τα επίπεδα του ΡΑΙ-1 (p = 0.05).Συμπεράσματα: Τα Ωμέγα-3 πολυακόρεστα λιπαρά οξέα βελτίωσαν την ενδοθηλιακή λειτουργία και τις ελαστικές ιδιότητες του αρτηριακού δέντρου στους υγιείς καπνιστές,με παράλληλη αντιφλεγμονώδη επίδραση.
Η νεκρόπολη των Ελληνικών Ανθείας στο πλαίσιο της θεώρησης των θαλαμωτών τάφων της Μεσσηνίας κατά την υστεροελλαδική περίοδο
Authors: Μαλαπάνη Ευαγγελία
Published: September 2021

Στόχος της παρούσας μελέτης είναι η ενδελεχής παρουσίαση του μυκηναϊκού νεκροταφείου των Ελληνικών Ανθείας, το οποίο βρίσκεται περίπου δέκα χιλιόμετρα βόρεια της πόλης της Καλαμάτας στη ΝΑ Μεσσηνία. Μέσα από τη μελέτη του αρχαιολογικού υλικού και των ταφικών πρακτικών επιχειρείται η ανασύνθεση της τοπικής κοινωνίας και η ένταξή της στο κοινωνικό, οικονομικό και πολιτικό περιβάλλον της εποχής. Αναζητείται η πολιτιστική ταυτότητα της περιοχής και οι πιθανές σχέσεις της με τους πολιτισμούς του Αιγαίου και τον τότε γνωστό κόσμο. […]
Ο ηθικός λόγος στη ρητορική του Αριστοτέλη
Authors: Τζήμας Γεώργιος
Published: September 2021

Σκοπός της παρούσας διατριβής είναι να καταδειχθεί πως στη φιλοσοφία του Αριστοτέλη η περίπλοκη γνωσιακή διαδικασία που χαρακτηρίζει τον άνθρωπο απαιτεί την εργαλειακή ισχύ του ελκτικού λόγου, όπως αυτός αναδύεται στην Τέχνη Ῥητορική. Πρόκειται για έναν ρητορικό λόγο που επιτυγχάνει μια ρεαλιστική αισιοδοξία, καθώς, ερειδόμενος στα στέρεα θεμέλια της αριστοτελικής ηθικής, αποτελεί διαχρονικά την εκούσια ή ακούσια επιλογή της κοινότητας των ανθρώπων. Με ζήλο υποστηρίζεται πως ο ρητορικός λόγος δίχως ηθικές αρχές – αρετές δεν υπόκειται σε περιορισμούς, κρίσεις ή αναλύσεις, ενώ οι ηθικές αρχές – αρετές χωρίς την εργαλειακή δύναμη της τέχνης του λόγου είναι ανενεργές. Συγκεκριμένα η μελέτη διακρίνεται σε τρία βασικά μέρη. Η δομή της ακολουθεί πιστά τη θεματολογία της με στόχο την έλλογη συνοχή. Στο πρώτο μέρος ανιχνεύεται η υποδοχή από το αθηναϊκό κοινό της συστηματικής ρητορικής στην Αθήνα, παρατηρούνται τα επίχειρα της τέχνης του Γοργία και προοικονομείται με αυτόν τον τρόπο η πλατωνική κριτική. Συνάμα ο αναγνώστης δύναται να διαχωρίσει τους παράγοντες που κατέστησαν αναγκαία τη μετουσίωση της φιλοσοφίας σε ιδανική επιστήμη και αναδεικνύεται η αναγκαιότητα αναπλαισίωσης της ρητορικής. Στο δεύτερο μέρος εξηγείται η αιτιώδης σχέση ηθικής και αριστοτελικής ρητορικής, αφού η ηθική αποδεικνύεται βασική συνιστώσα στα τρία είδη του ρητορικού λόγου, του συμβουλευτικού, του επιδεικτικού και του δικανικού. Η αριστοτελική ρητορική κρίνεται αξιολογικά, γνωσιολογικά και πρακτικά, ενώ πραγματώνεται ο στόχος του Σταγειρίτη για την αμφίδρομη σχέση της τέχνης της πειθούς με τον ηθικό λόγο. Η καλλιέργεια του πολίτη από τη νεαρή ηλικία με την ηθοπλαστικού περιεχομένου φιλοσοφική παιδεία αποτελεί εγγύηση και ταυτόχρονα διαπίστευση του δεσμού της ηθικής με τη ρητορική, ενώ τα ανθρώπινα πάθη παραδόξως στο έργο του Αριστοτέλη μεταβάλλονται σε εργαλεία για τη θεμελίωση του ηθικού λόγου στην ανθρώπινη κοινότητα. Στο τρίτο μέρος επιβεβαιώνεται η σπουδαιότητα και η διαχρονικότητα του Αριστοτέλη, γιατί είναι σημαντική η συμβολή του στις επιστήμες της αγωγής και στις σύγχρονες μορφές επικοινωνίας· επιπλέον το αριστοτελικό επανορθωτικό δίκαιο, όπως και η Τέχνη Ῥητορική στο σύνολό της, καθίστανται τα ουσιωδέστερα συστατικά του σύγχρονου θεσμού της διαμεσολάβησης. Στον επίλογο διατυπώνεται το καταληκτικό συμπέρασμα πως η ηθική συστήνει τον λόγο στην Τέχνη Ῥητορική και καθίσταται ο Αριστοτέλης ο πρώτος θεωρητικός της γνωσιακής επιστήμης, ερευνητικό πεδίο της οποίας είναι η αντίληψη, η νόηση, ο λόγος, το μνημονικό, η απόκτηση γνώσεων και δεξιοτήτων, ολιστικά η γνωσιακή ανάπτυξη. Επιπρόσθετα δίκαια θεωρείται μέντορας του εξωδικαστικού τρόπου επίλυσης διαφορών, της διαμεσολάβησης, αφού προκρίνει το διορθωτικό δίκαιο και το ἐπιεικές στην κοινότητα των ανθρώπων. Έλλογα λοιπόν ο Αριστοτέλης παραμένει στη σύγχρονη εποχή μια από τις πιο σημαντικές και ενδιαφέρουσες προσωπικότητες σε παγκόσμια κλίμακα.
Integrating physical and web shopping environments
Authors: Λάζαρης Χρήστος
Published: September 2021

Η παρούσα διδακτορική διατριβή διερευνά την αλληλεπίδραση του Πανκαναλικού (Omnichannel) Λιανεμπορίου και της Ατμόσφαιρας Καταστήματος στη συμπεριφορά των καταναλωτών, λαμβάνοντας υπόψη τις επιδράσεις τους στις Συναισθηματικές και Γνωστικές λειτουργίες τους, ως μεσολαβητές (mediators) της επίδρασης στην συμπεριφορά τους. Συγκεκριμένα, η διατριβή στοχεύει στο να διερευνήσει αν η ατμόσφαιρα καταστήματος στο πανκαναλικό (omnichannel) λιανεμπόριο, ως παράγοντας της ελκυστικότητας και της αποτελεσματικότητας ενός καταστήματος, επηρεάζει την καταναλωτική συμπεριφορά κατά την αγοραστική διαδικασία, εντός του φυσικού καταστήματος. Το κύριο θεωρητικό μοντέλο της διδακτορικής διατριβής βασίζεται στο θεωρητικό πλαίσιο «Ερέθισμα-Οργανισμός-Απόκριση» (Stimulus-Organism-Response: S-O-R) της Περιβαλλοντικής Ψυχολογίας, υποδηλώνοντας ότι το ερέθισμα σε ένα omnichannel περιβάλλον αποτελείται από ατμοσφαιρικά στοιχεία που προκύπτουν από την ενοποίηση καναλιών μέσα στο φυσικό κατάστημα (όπως το κανάλι κινητού (Mobile Channel) και των μέσων κοινωνικής δικτύωσης (Social Media Channel), συνεπικουρούμενα από τεχνολογίες ενοποίησης καναλιών, όπως τις υπηρεσίες επίγνωσης θέσεως (Location-Based Services)). Ο στατιστικός έλεγχος των ερευνητικών υποθέσεων έδειξε ότι το omnichannel, υπό τη μορφή της Social-Local-Mobile ενοποίησης, είχε αντίκτυπο τόσο στις συναισθηματικές, όσο και στις γνωστικές λειτουργίες του καταναλωτή. Αυτές οι εσωτερικές λειτουργίες, με τη σειρά τους, επηρέασαν την συμπεριφορά του. Οι τεχνολογίες επίγνωσης θέσεως υποβοήθησαν την ενοποίηση καναλιών και παράλληλα συνέβαλαν στην Πρόθεση Καταναλωτικής Πίστης, ενώ οδήγησαν σε αυξημένη Ικανοποίηση Καταναλωτών όταν συνδυάστηκαν με το κινητό κανάλι λιανεμπορίου. Επιπλέον, τα Μέσα Κοινωνικής Δικτύωσης μείωσαν το Showrooming και αύξησαν το Webrooming. Από στατιστικής πλευράς και μεθοδολογικής προσέγγισης, είναι η πρώτη μελέτη που εφαρμόζει ανάλυση μεσολάβησης (mediation analysis) σε πειραματική σχεδίαση επαναλαμβανόμενων μετρήσεων τεσσάρων επιπέδων εντός συμμετεχόντων, εφαρμόζοντας μεθοδολογία path analysis με bootstrapping. H διατριβή παρέχει χρήσιμη γνώση για τους λιανέμπορους, που έχουν ως στόχο την υιοθέτηση omnichannel πρακτικών και τον ψηφιακό μετασχηματισμό. Μεταξύ άλλων, μπορεί να βοηθήσει στελέχη της αγοράς στην omnichannel ενορχήστρωση καναλιών και στην υιοθέτηση του Internet of Things που βασίζεται στην τεχνολογία Bluetooth Beacons.
Διαφοροποίηση της βοτανικής και γεωγραφικής προέλευσης δειγμάτων ελληνικών ελαιολάδων με ενόργανη ανάλυση και χημειομετρία
Authors: Κοσμά Ιωάννα
Published: September 2021

Ο σκοπός της παρούσας μελέτης ήταν ο χαρακτηρισμός και η ταξινόμηση δειγμάτων Ελληνικών ελαιόλαδων σύμφωνα με την ποικιλία και τη γεωγραφική προέλευση. Συγκεκριμένα, συνολικά 247 δείγματα ελαιολάδου συλλέχθηκαν τις περιόδους 2012-2013 και 2013-2014, τα οποία ανήκαν σε έντεκα Ελληνικές ποικιλίες, Λαδολιά Κερκύρας, Αδραμιτιανή, Κολοβή, Χοντρολιά, Κουτσουρελιά, Μανάκι, Αθηνολιά και Κορωνέικη αλλά και Ελιά Σαμοθράκης, Τοπική Μάκρης και Γαλανό, τα χαρακτηριστικά των οποίων μελετώνται για πρώτη φορά. Η ποικιλία Κορωνέικη, ως η πλέον διαδεδομένη ποικιλία στην Ελλάδα, μελετήθηκε και ως προς τη γεωγραφική προέλευση. Για το σκοπό αυτό συλλέχθηκαν δείγματα από τέσσερις περιοχές συμπεριλαμβανομένων και των δυο κύριων ελαιοπαραγωγικών περιοχών (Μεσσηνία, Ηράκλειο Κρήτης, Λακωνία και Αιτωλοακαρνανία). Σε κάθε δείγμα προσδιορίστηκαν αρχικά οι φυσικοχημικές παράμετροι ποιότητας-οξύτητα, αριθμός υπεροξειδίων, συντελεστές απορρόφησης-με σκοπό κυρίως την κατάταξη των δειγμάτων. Ακολούθησαν, αντικειμενική μέτρηση χρώματος με το χρωματόμετρο HunterLab, προσδιορισμός του συνολικού φαινολικού περιεχομένου, προσδιορισμός της σύστασης των λιπαρών οξέων και του σκουαλένιου, προσδιορισμός της σύστασης των τριγλυκεριδίων και ημι-ποσοτικός προσδιορισμός των πτητικών συστατικών. Το σύνολο των αποτελεσμάτων επεξεργάστηκε στατιστικά (MANOVA-LDA) και αρχικά οδήγησε στην ομαδοποίηση των δειγμάτων ελαιολάδου όπου στη συνέχεια εξετάστηκαν χωριστά (Ομάδα Α – Λαδολιά Κερκύρας, Γαλανό, Αδραμιτιανή, Ελιά Σαμοθράκης και Αθηνολιά, Ομάδα Β – Χοντρολιά, Κουτσουρελιά, Κολοβή, Τοπική Μάκρης και Μανάκι) για το Βοτανικό Διαχωρισμό των έντεκα ποικιλιών και Ομάδα Γ (για το Γεωγραφικό Διαχωρισμό της ποικιλίας Κορωνέικη). Για την Ομάδα Α των ελαιολάδων η στατιστική επεξεργασία των αποτελεσμάτων των πτητικών συστατικών έδειξε ότι το 89% του συνόλου των παρατηρήσεων κατατάχθηκε σωστά με τη μέθοδο της ενδοεπικύρωσης, με βάση τα λιπαρά οξέα το 93,7% και με βάση τα τριγλυκερίδια το 90,6%. Ομοίως, για την Ομάδα Β με βάση τα πτητικά συστατικά το 81,1% κατατάχθηκε σωστά, με βάση τα λιπαρά οξέα το 90,8% και με βάση τα τριγλυκερίδια το 85,1%. Τέλος, για την Ομάδα Γ η στατιστική επεξεργασία των αποτελεσμάτων των πτητικών συστατικών έδειξε ότι το 79,7% του συνόλου των παρατηρήσεων κατατάχθηκε σωστά, ενώ με βάση τα λιπαρά οξέα και τα τριγλυκερίδια το 64,9% και 62,2%, αντίστοιχα. Επιπλέον, παρατηρήθηκε ότι ο συνδυασμός περισσοτέρων της μιας αναλυτικών παραμέτρων αύξησε σημαντικά το ποσοστό διαφοροποίησης τόσο με τη μέθοδο της αντικατάστασης όσο και με την μέθοδο της ενδοεπικύρωσης. Το υψηλότερο ποσοστό διαφοροποίησης για τις Ομάδες Α και Β επιτεύχθηκε με τον συνδυασμό λιπαρών οξέων-χρώματος-σκουαλένιου (97,6% και 97,3%, αντίστοιχα) και για την Ομάδα Γ με τον συνδυασμό πτητικών συστατικών-χρώματος (87,8%). Τέλος, κατά τη στατιστική επεξεργασία συνδυασμών αναλυτικών παραμέτρων που συμμετείχαν τα πτητικά συστατικά παρατηρήθηκε μεγαλύτερη συσπείρωση των δειγμάτων στις αντίστοιχες ποικιλίες-περιοχές.
Τα αγιολογικά έργα του Αγίου Δημητρίου, μητροπολίτη του Ροστόβ, ως διατήρηση και ανάπτυξη της πατερικής παράδοσης
Authors: Γεράσενκο Λαρίσα
Published: September 2021

Το διδακτορικό «τα αγιολογικά έργα του Αγίου Δημητρίου – Μητροπολίτη του Ροστόφ ως διατήρηση και ανάπτυξη της πατερικής παράδοσης» ανοίγει καινούριες σελίδες στα αγιολογικα έργα του Αγίου Δημητρίου. Αυτό το διδακτορικό δίνει ταυτόχρονα και θεολογικές ιστορικές πληροφορίες και δυναμώνει τις σχέσεις μεταξύ Ρωσίας και Ελλάδας. Τα θέματα της διατριβής είναι ως εξής: « Σε ποιά κείμενα του Αγίου Δημητρίου και με ποιόν τρόπο γίνεται η διατήρηση της πατερικής παράδοσης»,«ποία θέματα από τα έργα του είναι σημαντικά για την σημερινή πνευματική ζωή»,«με ποιό τρόπο γίνεται η ανάπτυξη της πατερικής παράδοσης στα αγιολογικά έργα του Αγίου Δημητρίου του Ροστόφ».
Απομόνωση αιμοποιητικών και μεσεγχυματικών βλαστοκυττάρων από τον ανθρώπινο πλακούντα χαρακτηρισμός των μεταγραφικών τους προτύπων και σύγκριση αυτών με εκείνα αιμοποιητικών βλαστοκυττάρων από ομφάλιο λώρο
Authors: Αρκούδα Χαρίκλεια
Published: September 2021

Σκοπός της παρούσας διδακτορικής διατριβής ήταν να χαρακτηρίσουμε τα μεσεγχυματικά βλαστοκύτταρα που απομονώνονται από τον πλακούντα και να συγκρίνουμε το προφίλ έκφρασής τους και τη μοριακή υπογραφή τους με αυτά που απομονώνονται από τον ομφάλιο λώρο του ιδίου δότη χρησιμοποιώντας το προφίλ μεταγραφής επιλεγμένων γονιδίων. Στη μελέτη συμπεριλήφθηκαν 10 γυναίκες μετά τον τοκετό ή την Κ.Τ. από τις οποίες λήφθηκαν δείγματα ομφαλιοπλακουντιακού αίματος καθώς και ιστοτεμαχίων πλακούντα. Μετά την εξαίρεση των αιμοποιητικών βλαστοκυττάρων του ομφαλιοπλακουντιακού αίματος καθώς και των μεσεγχυματικών βλαστοκυττάρων του πλακούντα, προχωρήσαμε σε ανοσοφαινοτυπικό προσδιορισμό αυτών με τη μέθοδο της κυτταρομετρίας ροής. Τέλος, μελετήσαμε συγκριτικά τη γονιδιακή έκφραση των γονιδίων αρχεγονικότητας τόσο των αιμοποιητικών βλαστικών κυττάρων ομφαλοπλακουντιακού αίματος όσο και των πλακουντιακών μεσεγχυματικών βλαστικών κυττάρων του ιδίου δότη. Συγκεκριμένα, ελέγχθηκε η έκφραση των παρακάτω γονιδίων: CD133, TROP2, CD24, C-KIT, E-CADHERIN. Τα αποτελέσματα της κυτταρομετρίας ροής έδειξαν ότι τα αιμοποιητικά βλαστικά κύτταρα είναι έντονα θετικά στο αντίσωμα CD34, θετικά στο CD45 και αρνητικά στα αντισώματα CD44 και CD105, ενώ αντίθετα τα πλακουντιακά μεσεγχυματικά βλαστικά κύτταρα είναι αρνητικά στα αντισώματα CD45 και είναι θετικά στα αντισώματα CD105 και CD44. Κατά τη μοριακή ανάλυση, η σχετική έκφραση των γονιδίων TROP2 και CD24 ήταν υψηλή και ταυτόσημη σε όλα τα δείγματα που αναλύθηκαν (αιμοποιητικών βλαστοκυττάρων του ομφαλιοπλακουντιακού αίματος και μεσεγχυματικών βλαστοκυττάρων του πλακούντα). Ωστόσο η έκφραση του δείκτη CD133 ήταν χαμηλή και πολλές φορές απούσα στην πλειονότητα των δειγμάτων, τόσο στους πληθυσμούς των αιμοποιητικών βλαστοκυττάρων του ομφαλιοπλακουντιακού αίματος όσο και των βλαστοκυττάρων του πλακούντα. Τα αποτελέσματα της ερευνητικής μελέτης έδειξαν ομοιότητες αλλά και σημαντική φαινοτυπική ετερόγενεια μεταξύ των δύο προαναφερθέντων κυτταρικών τύπων χαρακτηριστικών της προέλευσής τους και ιδιαίτερα της αιμοποιητικής πολυδύναμης κυτταρικής προβαθμίδας CD34+/CD45+ για τα αιμοποιητικά βλαστικά κύτταρα του ομφαλιοπλακουντιακού αίματος και της μεσεγχυματικής πολυδύναμης κυτταρικής προβαθμίδας CD44+CD105+ των μεσεγχυματικών βλαστικών κυττάρων του πλακούντα. Η μοριακή ανάλυση αυτών των δύο διαφορετικών πληθυσμών έδειξε ταυτόσημη έκφραση γονιδίων-δεικτών βλαστοκυττάρων (CD24, TROP2) αλλά και ετερογένεια που σχετίζεται με την αρχεγονικότητα και την πολυδυναμία των αιμοποιητικών βλαστικών κυττάρων του ομφαλιοπλακουντιακού αίματος και των μεσεγχυματικών βλαστικών κυττάρων του πλακούντα του ιδίου δότη.
Μέθοδοι εντοπισμού περιοδικών λύσεων και υπολογισμού διακλαδώσεων μη γραμμικών δυναμικών συστημάτων σε σύγχρονα προβλήματα εφαρμοσμένων επιστημών
Authors: Δούρης Παναγιώτης
Published: September 2021

Στο πλαίσιο της παρούσας εργασίας μελετώνται απλές και εκφυλισμένες, ανωτέρας συνδιαστάσεως (1,2,3) τοπικές διακλαδώσεις Hopf σε πολυδιάστατα και πολυπαραμετρικά διαφορικά συστήματα συνήθων διαφορικών εξισώσεων, εισάγεται μια νέα συμβολική μορφή για τον ταχύ και αποτελεσματικό περιορισμό του συστήματος στην κεντρική πολλαπλότητα και τον υπολογισμό των συνυφασμένων κανονικών μορφών και υλοποιούνται μέθοδοι εντοπισμού οριακών κύκλων, διακλαδιζομένων μέσω των προαναφερθεισών διακλαδώσεων, όπως η μέθοδος απλής σκοπεύσεως, η μέθοδος πολλαπλών σκοπεύσεων, η μέθοδος ορθογωνίου συγκατατάξεως με πεπερασμένα στοιχεία, η μέθοδος επιφανειών τομών Poincaré και μια τροποποίηση της μεθόδου αρμονικής εξισορροπήσεως, η οποία παράσχει αναλυτικές εκφράσεις των διακλαδιζομένων οριακών κύκλων προς εντοπισμό. Επιπροσθέτως, στην περίπτωση αριθμητικού εντοπισμού περιοδικών λύσεων με τη μέθοδο της ορθογωνίου συγκατατάξεως με πεπερασμένα στοιχεία, ο υλοποιηθείς αλγόριθμος επιτρέπει και έγινε εφαρμογή μεθόδων βελτιστοποιήσεως για την επίλυση των συνυφασμένων μη γραμμικών αλγεβρικών συστήματων που προκύπτουν από την εφαρμογή της μεθόδου.Επίσης, μελετήθηκαν καθολικές διακλαδώσεις και υλοποιήθηκαν αλγόριθμοι εντοπισμού καθολικών ασυμπτωτικώς συνδετικών τροχιών, όπως ομοκλινικών σε σημεία ισορροπίας, ετεροκλινικών ανάμεσα σε περιοδικές λύσεις, ετεροκλινικών ανάμεσα σε σημείο ισορροπίας και περιοδική λύση και ετεροκλινικές ανάμεσα σε σημεία ισορροπίας. Επίσης, οι ίδιοι αλγόριθμοι τροποποιήθηκαν κατάλληλα, έτσι ώστε να αξιοποιηθούν στην αριθμητική συνέχιση των τροχιών ενδιαφέροντος. Επιπροσθέτως, στο πλαίσιο της υλοποιήσεως αλγορίθμων αριθμητικού εντοπισμού ασυμπτωτικών τροχιών σε σημείο (ή σημεία) ισορροπίας, εισήχθησαν και χρησιμοποιήθηκαν συνοριακές συνθήκες υψηλής τάξεως ακριβείας, οι οποίες συμβάλλουν με καθοριστικό τρόπο στον ακριβέστερο και ταχύτερο εντοπισμό των τροχιών ενδιαφέροντος. Οι προαναφερθείσες μεθοδολογίες, τεχνικές και οι συνυφασμένοι αλγόριθμοι εφαρμόστηκαν στο πλαίσιο μελέτης συστημάτων από διαφορετικούς κλάδους των Eφαρμοσμένων Επιστημών, από τον κλάδο του Ηλεκτρολόγου Μηχανικού και άλλων Φυσικών Επιστημών, όπως για παράδειγμα στο σύστημα Lorenz, σε ένα γενικευμένο σύστημα Lorenz, σε ένα μοντέλο ενεργειακών πόρων, σε ένα μοντέλο λέιζερ κορεστού απορροφητή, σε συστήματα τροφικών αλυσίδων, σε οικονομικά μοντέλα, στο επίπεδο κυκλικώς περιορισμένο πρόβλημα των τριων σωμάτων και σε ένα βιοχημικό μοντέλο Atri. Επιπλέον, κατασκευάστηκε ένα επιδημιολογικό σύστημα τύπου SEIRS, στο οποίο έγινε μελέτη ευστάθειας. Eντοπίστηκε μια υπερκρίσιμη διακλάδωση Hopf συνδιαστάσεως 1, εντοπίστηκαν οι αντίστοιχοι διακλαδιζόμενοι οριακοί κύκλοι και μια ομοκλινική διακλάδωση σε ένα ενδημικό σημείο ισορροπίας και ετεροκλινικές, ασυμπτωτικώς συνδετικές τροχιές από σημείο ισορροπίας σε οριακό κύκλο και ετεροκλινικές τροχιές ανάμεσα σε σημεία ισορροπίας διαφορετικών τύπων.
Το πρόβλημα της φιλοσοφικής θεμελίωσης της βιοηθικής και οι βιοηθικές θεωρήσεις του H. Tristram Engeihartd, Jr.
Authors: Λαδάς Ιωάννης
Published: September 2021

Ὁ H. T. Engelhardt, Jr. μέσα ἀπὸ τὸν φιλοσoφικὸ στοχασμὸ καὶ τὴν ἀνάλυση αποδόμησε τόσο τὴν κοσμική, ὅσο καὶ τὴ δυτικὴ χριστιανικὴ βιοηθικὴ καὶ ἐντόπισε τὴν Ἀλήθεια, τὴν ὁποία ἀναζητοῦσε γιὰ νὰ ξεφύγει ἀπὸ τὰ ὅρια τῆς εγκοσμιότητας στὴν χριστιανοσύνη τῶν δέκα πρώτων αἰώνων, ἡ ὁποία «ζεῖ» σήμερα στὴν Ὀρθόδοξη Ἐκκλησία. Μὲ τὸν τρόπο αὐτὸ ξέφυγε ἀπὸ τὸν ἐγκλωβισμὸ του σὲ μία ποικιλία ἠθικῶν καὶ βιοηθικῶν θεωρήσεων καὶ κατέληξε νὰ θεμελιώσει τὴ βιοηθικὴ σὲ ἕνα πλήρως θεϊστικὸ σύστημα. Τὸ γεγονὸς αὐτὸ προσδίδει στὰ ἔργα του ὁμολογιακὸ χαρακτῆρα, κάτι ποὺ δὲν πρέπει νὰ θεωρηθεῖ καθόλου παράδοξο, καθὼς μετὰ τὴ μεταστροφὴ του ἀπὸ Ρωμαιοκαθολικὸ σὲ Ὀρθόδοξο Χριστιανὸ ἔκρινε ὅτι εἶχε καθῆκον ὡς ἐπιστήμονας νὰ ἐξετάσει ὅλα ὅσα εἶχε πραγματοποιήσει μέχρι ἐκείνη τὴ στιγμὴ ἀπὸ μηδενικὴ βάση, γεγονὸς ποὺ τὸν ὁδήγησε στὴ θεώρηση τῶν βιοηθικῶν θεμάτων ἀπὸ μία ἐντελῶς νέα ὀπτική. Ἐφορμῶντας ἀπὸ τὴ θαρραλέα προσπάθεια τοῦ Τεξανοῦ φιλοσόφου διαπιστώθηκε ὅτι ἐντὸς τῆς Ὀρθοδόξου Ἐκκλησίας ὄχι μόνο δὲν ὑπάρχει ἐπίσημη ἑνιαία τοποθέτηση, ἀλλὰ ὁρισμένες φορὲς ὑφίστανται καὶ ἀποκλίσεις στὴν ἀντιμετώπιση τῶν βιοπροβλημάτων. Σὲ συνάρτηση μὲ τὸ συλλογισμὸ τοῦ Engelhardt αὐτὴ ἡ «ποικιλία» εἶναι δυνατὸν νὰ ὁδηγήσει καὶ στὴν ἀποτυχία τῆς Ὀρθόδοξης βιοηθικῆς, δεδομένου ὅτι τὰ βιοηθικὰ ζητήματα διαπερνοῦν τὰ καθορισμένα ὅρια τῶν αὐτοκεφάλων Ἐκκλησιῶν, γεγονὸς τὸ ὁποῖο ἐγείρει προβληματικὴ σχετικὰ μὲ τὴ διευθέτησή τους σὲ τοπικὸ ἐπίπεδο. Γιὰ τὸν λόγο αὐτὸ τὸ Οἰκουμενικὸ Πατριαρχεῖο προέβη στὴ σύσταση τῆς Διορθοδόξου Ἐπιτροπῆς Βιοηθικῆς, ἡ ὁποία ἐπιβάλλεται νὰ προβεῖ σὲ συγκεκριμένες προτάσεις πρὸς τὴν ἑπόμενη [ἀναμενόμενη] Ἁγία καὶ Μεγάλη Σύνοδο, οἱ ἀποφάσεις τῆς ὁποίας θὰ ἀποτελοῦν τὴν μοναδικὴ ἀληθῆ ἔκφραση τῆς Ὀρθοδόξου Ἐκκλησίας ἐπὶ τῶν βιοηθικῶν ζητημάτων, ὥστε νὰ διαμορφωθεῖ μία ἀμιγῶς Ὀρθόδοξη Βιοηθική, ἀπαλλαγμένη ἀπὸ Ρωμαιοκαθολικὰ καὶ Προτεσταντικὰ στοιχεῖα. Τὰ βιοηθικὰ ζητήματα, ἐπίσης, δύνανται νὰ φέρουν τὶς χριστιανικὲς Ἐκκλησίες καὶ Ὁμολογίες πιὸ κοντά, γι’ αὐτὸ ὁ εἰλικρινὴς διάλογος ἀνάμεσὰ τους εἶναι βέβαιο πῶς θὰ ἐξέπληττε εὐχάριστα. Ὡς ἐκ τούτου, ἡ Ὀρθόδοξη Ἐκκλησία εἶναι ἀπαραίτητο νὰ προχωρήσει στὴ σύσταση Διαχριστιανικῆς Ἐπιτροπῆς Βιοηθικῆς. Μὲ δεδομένο, ἀκόμη, ὅτι ἡ Ἠθικὴ καὶ Βιοηθικὴ βρίσκονται στὴν μετὰ Θεὸν ἐποχὴ τους ἡ σύσταση μίας Διαθρησκειακῆς Ἐπιτροπῆς Βιοηθικῆς θὰ ἦταν πολλὰ ὑποσχόμενη.
Entrepreneurial opportunity perception
Authors: Κακούρης Αλέξανδρος
Published: September 2021

Η παρούσα διατριβή μελετά την αντίληψη επιχειρηματικής ευκαιρίας ως μέρος της πιο γενικής διαδικασίας εντοπισμού, ανακάλυψης ή δημιουργίας επιχειρηματικών ευκαιριών. Το ερευνητικό ερώτημα αφορά στον τρόπο που οι ατομικές διαφορές, και ιδιαίτερα τα μαθησιακό στυλ, διαφοροποιούν άτομα που εκτίθενται στο ίδιο οικονομικό περιβάλλον στο να αντιλαμβάνονται επιχειρηματικές ευκαιρίες. Ανάμεσα σε πληθώρα προσεγγίσεων μετά το 2000, οι Corbett και Dimov διατύπωσαν τη «μαθησιακή ασυμμετρία» ως πηγή για τον προσδιορισμό επιχειρηματικών ευκαιριών πέρα από την κλασική οικονομική αντίληψη για την ασυμμετρίας πληροφόρησης. Βασιζόμενοι σε ένα διαδικτυακό πείραμα με 376 απαντήσεις εξετάστηκε η έννοια της «μαθησιακής ασυμμετρίας». Υιοθετήθηκαν το μοντέλο Kolb για τη μάθηση μέσω της εμπειρίας και τα αντίστοιχα μαθησιακά στυλ όπως επίσης και η τυπολογία επιχειρηματικών ευκαιριών των Ardichvili, Cardozo και Ray. Έτσι, τα προηγούμενα ευρήματα των Corbett και Dimov για τη «μαθησιακή ασυμμετρία» στον τεχνολογικό τομέα επαληθεύτηκαν και στο παρόν δείγμα και με την παρούσα μεθοδολογία. Η έννοια επεκτάθηκε σε μη-τεχνολογικές ευκαιρίες όπου η επίδραση της έλλειψης τεχνολογικής γνώσης στην αντίληψη της ευκαιρίας βρέθηκε να εξαρτάται από το μαθησιακό στυλ. Σε ασαφείς συνθήκες επιχειρηματικής ευκαιρίας όπου και τα προβλήματα και οι λύσεις τους είναι άγνωστες, η αναστοχαστική παρατήρηση διευκολύνει την αντίληψη της ευκαιρίας. Σε πιο χειροπιαστές συνθήκες ώριμων επιχειρηματικών ευκαιριών όπου τα προϊόντα και οι ανάγκες της αγοράς είναι γνωστά, η απτή εμπειρία διευκολύνει την αντίληψη της ευκαιρίας. Αυτές οι διατυπώσεις συμπληρώνουν αυτές των Corbett και Dimov διευρύνοντας την έννοια της «μαθησιακής ασυμμετρίας» σε όλο το φάσμα των επιχειρηματικών ευκαιριών. Έτσι, βρέθηκε ένας νέος ρόλος για το αποκλίνον μαθησιακό στυλ στην επεξεργασία ευκαιριών και στη μετατροπή τους σε νέες επιχειρήσεις. Οι αποκλίνοντες στη σκέψη συμβάλλουν στην πολύ πρώιμη φάση αντίληψης της ευκαιρίας στην οποία υπάρχει μεγάλη ασάφεια και επίσης στην τελική και πολύ χειροπιαστή όπου η πρόσληψη εμπειριών στην οργάνωση των πόρων είναι πολύ σημαντική. Εν παραλλήλω, μελετήθηκε μια δομή πεποιθήσεων σχετικών με την επιχειρηματική επιτυχία δείχνοντας ανάλογη συν-εξέλιξη. Στην πρώιμη φάση της επεξεργασίας της ευκαιρίας, οι πεποιθήσεις για την επιτυχία δεν έχουν αποκρυσταλλωθεί. Στη φάση ανάπτυξης του προϊόντος οι πεποιθήσεις αυτές εστιάζονται στην καινοτομία και στη γνώση ενώ στην τελική φάση εστιάζονται στη δικτύωση και στην εύρεση πόρων. Τα αποτελέσματα της διατριβής έχουν θεωρητικές και πρακτικές εφαρμογές που αφορούν σε: ανάπτυξη θεωρίας για την επιχειρηματικότητα, καινοτομία σε οργανισμούς, εκπαίδευση επιχειρηματικών ομάδων και προτάσεις πολιτικών που σχετίζουν την επιχειρηματικότητα με την περιφερειακή ανάπτυξη. Οι εφαρμογές αυτές όπως και προτάσεις για μελλοντική έρευνα συζητούνται στο τελευταίο μέρος της παρούσας διατριβής.
Ευρωπαϊκό ένταλμα σύλληψης
Authors: Τσιακουμάκη Νικολέττα
Published: September 2021

Η διατριβή εξετάζει τις παραδοσιακές αρχές του δικαίου της έκδοσης και πως αυτές είτε εγκαταλείφθηκαν είτε ενσωματώθηκαν στο ΕΕΣ καθώς και όλους τους υποχρεωτικούς, δυνητικούς και λοιπούς λόγους που ανακύπτουν από την φύση του εγκλήματος για την μη εκτέλεση ενός ΕΕΣ, σύμφωνα με τον ελληνικό νόμο 3251/2004 και κλείνει με μια εξέταση της διαδικασίας εκτέλεσης του ΕΕΣ, σύμφωνα με τον ελληνικό νόμο και των επιπροσθέτως εκεί ανακυπτόντων ζητημάτων.